DA Den Europæiske Unions Tidende L 55/51

KOMMISSIONENS BESLUTNING

af 24. februar 2006

om forebyggende vaccination mod højpatogen aviær influenza H5N1 og dertil knyttede flytningsbestemmelser i Frankrig

(meddelt under nummer K(2006) 632)

(Kun den franske udgave er autentisk)

(2006/148/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (1), særlig artikel 57, stk. 2, og

ud fra følgende betragtninger:

(1) Aviær influenza er en infektiøs virussygdom hos fjerkræ og fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyresundheden og under visse omstændigheder mod menneskers sundhed. Der er en risiko for, at sygdomsagensen kan spredes til andre bedrifter — og dermed gå voldsomt ud over fjerkræopdrættets rentabilitet — og til vilde fugle og fra en medlemsstat til andre medlemsstater og tredjelande via international handel med levende fugle eller produkter heraf.

(2) Der er blevet isoleret højpatogen aviær influenza A-virus af subtype H5N1 fra vilde fugle i visse dele af Fællesskabet og i tredjelande, der støder op til Fællesskabet, eller som har trækfuglepopulationer om vinteren. Sandsynligheden for, at virus indslæbes med vilde fugle, stiger i den kommende træktid.

(3) Der er i Frankrig indført systemer for tidlig påvisning og biosikkerhedsforanstaltninger med henblik på at reducere risikoen for overførsel af aviær influenza til fjerkræflokke.

(4) Ekspertpanelet for Dyrs Sundhed og Velfærd under Den Europæiske Fødevaresikkerhedsautoritet (EFSA) anbefalede i sin udtalelse af 20. september 2005 om dyresundheds- og dyrevelfærdsaspekter i forbindelse med aviær influenza, at forebyggende vaccination kan komme på tale, hvis der konstateres en høj risiko for indslæbning af virus i områder med høj fjerkræbelægningsgrad. En sådan praksis bør dog ikke gå ud over de strenge biosikkerhedsforanstaltninger og andre foranstaltninger, der i sådanne områder bør være iværksat for at eliminere enhver indslæbning af virus.

(5) Frankrig forelagde den 21. februar 2006 Kommissionen en plan til godkendelse om forebyggende vaccination på baggrund af den særlige risiko for indslæbning af aviær influenza til visse områder i landet. Kommissionen har straks behandlet planen i samarbejde med Frankrig og anser den for — efter visse justeringer — at være i overensstemmelse med de relevante fællesskabsbestemmelser. Planen bør derfor godkendes.

(6) Ifølge planen agter Frankrig at vaccinere ænder og gæs mod højpatogen aviær influenza H5N1. Det bør betragtes som et pilotprojekt, da der kun er begrænsede erfaringer med forebyggende vaccination af de pågældende arter.

(7) Der bør kun anvendes vacciner, der er godkendt i henhold til Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler (2) og Europa-Parlamentets og Rådets forordning (EF) nr. 726/2004 af 31. marts 2004 om fastlæggelse af fællesskabsprocedurer for godkendelse og overvågning af human- og veterinærmedicinske lægemidler og om oprettelse af et europæisk lægemiddelagentur (3).

(8) Når der anvendes forebyggende vaccination i Frankrig, skal vaccinerede og uvaccinerede fjerkræflokke overvåges, og der skal gennemføres flytningsrestriktioner.

(9) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Formål, anvendelsesområde og definitioner

1. I denne beslutning fastsættes visse foranstaltninger, der skal anvendes i Frankrig, når der foretages forebyggende vaccination på bestemte fjerkræbedrifter i nærmere afgrænsede områder med særlig risiko for indslæbning af højpatogen aviær influenza H5N1, herunder bestemmelser om flytninger af vaccineret fjerkræ og visse produkter heraf.

2. Ved anvendelsen af denne beslutning gælder de relevante definitioner i artikel 2 i direktiv 2005/94/EØF.

Artikel 2

Godkendelse af vaccinationsprogrammet

1. Planen for forebyggende vaccination mod højpatogen aviær influenza H5N1 (i det følgende benævnt »planen for forebyggende vaccination«), som Frankrig forelagde for Kommissionen den 21. februar 2006, godkendes.

Den forebyggende vaccination foretages med inaktiveret heterolog vaccine af aviær influenza-subtype H5, som er godkendt af Frankrig til ænder og gæs i de områder, der er anført i bilaget (i det følgende benævnt »områderne med forebyggende vaccination«).

2. Der foretages intensiv kontrol og overvågning som fastsat i planen for forebyggende vaccination i områderne med forebyggende vaccination.

3. Planen for forebyggende vaccination skal gennemføres effektivt.

4. Kommissionen offentliggør planen for forebyggende vaccination.

Artikel 3

Bestemmelser om flytninger af levende fjerkræ, rugeæg, daggamle kyllinger, fersk fjerkrækød, hakket kød, tilberedt kød, maskinsepareret kød og kødprodukter

Bestemmelser om flytninger af levende fjerkræ og rugeæg, der kommer fra og/eller har oprindelse på bedrifter, hvor der er foretaget forebyggende vaccination, og om flytning af daggamle kyllinger og fersk fjerkrækød samt hakket kød, tilberedt kød, maskinsepareret kød og kødprodukter fremstillet af fjerkræ, der er vaccineret i henhold til planen for forebyggende vaccination, skal overholde kravene i artikel 4-9.

Artikel 4

Bestemmelser om flytninger og afsendelse af levende fjerkræ, rugeæg og daggamle kyllinger

1. Den kompetente myndighed sikrer, at vaccineret fjerkræ kun flyttes fra bedriften til:

a) andre bedrifter, hvor der foretages vaccination, eller

b) andre bedrifter, hvor der udelukkende holdes vaccineret fjerkræ, eller

c) andre bedrifter, hvor der kan garanteres fuldstændig adskillelse mellem vaccineret og ikke-vaccineret fjerkræ, eller

d) et slagteri til omgående slagtning

i Frankrig.

2. Vaccineret levende fjerkræ samt rugeæg og daggamle kyllinger hidrørende fra sådant fjerkræ må ikke afsendes fra Frankrig.

3. Levende fjerkræ, rugeæg og daggamle kyllinger med oprindelse på bedrifter, hvor der er foretaget vaccination, eller bedrifter, der er omhandlet i stk. 1, litra a), b) eller c), må ikke afsendes fra Frankrig.

Artikel 5

Udstedelse af sundhedscertifikater med henblik på handel inden for Fællesskabet for sendinger af levende fjerkræ, daggamle kyllinger og rugeæg

I sundhedscertifikater til brug ved handel inden for Fællesskabet med levende fjerkræ, daggamle kyllinger og rugeæg fra Frankrig anføres følgende:

»Sendingen består af levende fjerkræ/daggamle kyllinger/rugeæg med oprindelse på bedrifter, hvor der ikke er vaccineret mod aviær influenza«.

Artikel 6

Bestemmelser om afsendelse af fersk fjerkrækød, hakket kød, tilberedt kød, maskinsepareret kød og kødprodukter

1. Den kompetente myndighed sikrer, at der i Frankrig ikke markedsføres fersk kød af vaccineret fjerkræ, medmindre:

a) kødet hidrører fra fjerkræ, der har oprindelse på bedrifter, der i henhold til planen for forebyggende vaccination regelmæssigt er blevet kontrolleret og testet for højpatogen aviær influenza H5N1 med negativt resultat, idet kontroldyr er undersøgt med særlig opmærksomhed

b) kødet hidrører fra fjerkræ, der har oprindelse i flokke, der er blevet klinisk undersøgt af en embedsdyrlæge inden for de sidste 48 timer før pålæsning, idet kontroldyr er undersøgt med særlig opmærksomhed, og

c) kødet hidrører fra fjerkræ, der holdes adskilt fra flokke, som ikke opfylder kravene i artikel 4 og i denne artikel, og

d) kødet er fremstillet i henhold til bilag II og afsnit II og III i bilag III til forordning (EF) nr. 853/2004 (4) og kontrolleret i henhold til afsnit I, II, III og afsnit IV, kapitel V og VII, i bilag I til forordning (EF) nr. 854/2004 (5).

2. Den kompetente myndighed sikrer, at hakket kød, tilberedt kød, maskinsepareret kød og kødprodukter indeholdende kød fra vaccinerede ande- og gåseflokke ikke afsendes fra Frankrig, medmindre kødet opfylder kravene i stk. 1 og er fremstillet i overensstemmelse med afsnit V og VI i bilag III til forordning (EF) nr. 853/2004.

Artikel 7

Handelsdokumenter vedrørende fersk fjerkrækød, hakket kød, tilberedt kød, maskinsepareret kød og kødprodukter

Frankrig sikrer, at fersk fjerkrækød, hakket kød, tilberedt kød, maskinsepareret kød og kødprodukter, der opfylder betingelserne i artikel 6, ledsages af et handelsdokument, hvori følgende er anført:

»Sendingen er i overensstemmelse med de dyresundhedsbetingelser, der er fastsat i Kommissionens beslutning 2006/148/EF«

Artikel 8

Underretning af medlemsstaterne

Frankrig underretter i forvejen den centrale veterinærmyndighed i bestemmelsesmedlemsstaten om flytninger af sendinger, jf. artikel 7.

Artikel 9

Vask og desinfektion af emballage og transportmidler

Frankrig sikrer, at følgende foranstaltninger træffes på bedrifter, der ligger i områder anført i bilaget, og hvor der foretages forebyggende vaccination:

a) Der anvendes kun engangsemballage eller emballage, der effektivt kan vaskes og desinficeres, til indsamling, opbevaring og transport af rugeæg og daggamle kyllinger.

b) Alle transportmidler, der anvendes til transport af levende fjerkræ, rugeæg, daggamle kyllinger, fersk fjerkrækød, hakket kød, tilberedt kød, maskinsepareret kød og kødprodukter samt fjerkræfoder, rengøres og desinficeres umiddelbart før og efter hver transport med desinfektionsmidler i overensstemmelse med de metoder, der er godkendt af den kompetente myndighed.

Artikel 10

Sanktioner

Frankrig fastsætter bestemmelser om sanktioner for overtrædelse af denne beslutning og træffer alle nødvendige foranstaltninger til at sikre gennemførelsen heraf. Sanktionerne skal være effektive, stå i rimeligt forhold til overtrædelsernes grovhed og have afskrækkende virkning. Frankrig giver senest den 7. marts 2006 Kommissionen meddelelse om disse bestemmelser og meddeler omgående senere ændringer af betydning for bestemmelserne.

Artikel 11

Rapportering

Frankrig forelægger senest en måned efter denne beslutnings anvendelsesdato en rapport for Kommissionen med oplysninger om, hvor effektiv planen for forebyggende vaccination har været, og forelægger månedlige rapporter for Den Stående Komité for Fødevarekæden og Dyresundhed at regne fra den 7. marts 2006.

Artikel 12

Revision af foranstaltninger

Foranstaltningerne tages op til revision på baggrund af udviklingen af den epidemiologiske situation og de nyeste foreliggende oplysninger.

Artikel 13

Adressat

Denne beslutning er rettet til Den Franske Republik.

Udfærdiget i Bruxelles, den 24. februar 2006. På Kommissionens vegne Markos KYPRIANOU Medlem af Kommissionen

(1) EUT L 10 af 14.1.2006, s. 16.

(2) EFT L 311 af 28.11.2001, s. 1. Senest ændret ved direktiv 2004/28/EF (EUT L 136 af 30.4.2004, s. 58).

(3) EUT L 136 af 30.4.2004, s. 1.

(4) EUT L 139 af 30.4.2004, s. 55. Berigtiget i EUT L 226 af 25.6.2004, s. 22. Senest ændret ved Kommissionens forordning (EF) nr. 2076/2005 (EUT L 338 af 22.12.2005, s. 83).

(5) EUT L 139 af 30.4.2004, s. 206. Berigtiget i EUT L 226 af 25.6.2004, s. 83. Senest ændret ved Kommissionens forordning (EF) nr. 2076/2005 (EUT L 338 af 22.12.2005, s. 83).